Ռուսաստանում գոնե փորձագիտական մակարդակում բավականին մեծ ուշադրությամբ հետեւում են Հայաստանում տեղի ունեցող զարգացումներին: «Հայաստանը շատ մեծ երկիր չէ, եւ հեշտ է հետեւել ու հասկանալ, թե ում ինչ է պատկանում եւ ով ինչով է զբաղվում: Որքան էլ խոսեն խոսքի ազատության մասին, շատերը Ռուսաստանում լավ գիտեն, թե տեղեկատվական հոսքերի կառավարմամբ Հայաստանում ով է զբաղվում: Ուստի եւ ով է հիմնականում հանրային տրամադրություններ ու օրակարգ ձեւավորում: Իրականում ՀՀ նախագահի փեսայի կողմից է ղեկավարվում կամ նրա վերհասկողության տակ են գտնվում շատ տեղեկատվական կայքեր, ռադիոկայաններ ու հեռուստաալիքներ: Դրանք բոլորը միավորված են մեկ ընդհանուր «ՊանԱրմենիան Մեդիա Գրուպ» անվանումը կրող կազմակերպության շրջանակներում: Սա մի տեղեկատվական հարվածային գործիք է, որը անհրաժեշտության դեպքում սկսում է գործել ու հանրային կարծիք, օրակարգ ձեւավորել: Մենք տեսանք, թե ինչպես աշխատեց այն «ElectricYerevan-ի ժամանակ, երբ Բաղրամյան պողոտայում ցույցեր էին տեղի ունենում հոսանքի թանկացման դեմ: Մենք տեսանք, թե ինչպես աշխատեց այն ապրիլյան պատերազմի օրերին եւ դրանից հետո: Այն է՝ հիմնական սլաքներն ուղղվեցին ՌԴ-ի դեմ», - մեզ հետ զրույցում նշեց Մոսկվայում գործող Կովկասագետների գիտական միության նախագահ, քաղաքագետ Ալեքսանդր Կռիլովը: